# Johann Bernoulli III

Johann Bernoulli III va ser un matemàtic suís del segle xviii. Era fill de Johann Bernoulli II i de ben petit va demostrar els seus talents, fins al punt que a l'edat de catorze anys es va graduar en dret a la Universitat de Basilea, i als dinou anys era professor a Berlin. En aquesta ciutat va coincidir amb Euler, Lagrange i Lambert.
El 1764, Frederic II de Prússia li va encarregar reviure i renovar l'observatori astronòmic de l'Acadèmia de Berlín, tasca per a la qual no estava gaire dotat per la seva pobra salut i la poca capacitat com a observador astronòmic. El 1769 va esdevenir astrònom reial.
Entre 1776 i 1789, va ser l'editor del Leipziger Magazin für reine und angewandte mathematik (Revista de Leipzig de matemàtiques pures i aplicades), en què va publicar, pòstumament, obres de Lambert.
El 1791, va ser nomenat director de la classe de matemàtiques de l'Acadèmia de Berlín en substitució de Jean de Castillon.
Va morir a Köpenick, actualment un barri del sud de Berlín, però aleshores una ciutat independent i va ser enterrat al seu cementiri. En clausurar-se el cementiri el 1811, les seves restes van ser traslladades al cementiri St. Laurentius, on reposen amb les de la seva segona esposa.

## Obra

La seva obra no és gaire extensa, però va tenir una gran activitat com traductor, editor, corresponsal i reporter de viatges acadèmics. Els seus tractats més importants són d'astronomia. En matemàtiques, les seves obres més notables versen, fonamentalment, sobre probabilitat, decimals recurrents i teoria de les equacions.
Els seus llibres de viatges van tenir un fort impacte històric i cultural. També va estar compromès en la custòdia, l'anàlisi i l'edició del llegat intel·lectual de la família dels Bernoulli, sobre tot de la seva correspondència, conservada en l'Acadèmia d'Estocolm.

## Referències

* ↑ Gray i Tilling, 1978, p. 31.
* 1 2 Knobloch, 1998, p. 6.
* ↑ von Rekowski i Fletcher, 2023, p. 37-38.
* ↑ von Rekowski i Fletcher, 2023, p. 33.
* ↑ Bullynck, 2009, p. 143 i ss.
* ↑ Gehr, 2018, p. 53 i ss.

## Bibliografia

* Bullynck, Maarten «Decimal periods and their tables: A German research topic (1765–1801)» (en anglès). Historia Mathematica, Vol. 36, Num. 2, 2009, pàg. 137-160. DOI: 10.1016/j.hm.2008.09.004. ISSN: 0315-0860.
* Gehr, Sulamith. «The edition of Bernoulli correspondence: A historical overview and insights into the most recent developments». A: Maria Teresa Borgato, Erwin Neuenschwander, Irène Passeron (eds.). Mathematical Correspondences and Critical Editions (en anglès). Birkhäuser, 2018, p. 49-68. ISBN 978-3-319-73575-7.
* Gray, J.J.; Tilling, Laura «Johann Heinrich Lambert, mathematician and scientist, 1728 – 1777» (en anglès). Historia Mathematica, Vol. 5, Num. 1, 1978, pàg. 13-41. DOI: 10.1016/0315-0860(78)90133-7. ISSN: 0315-0860.
* Knobloch, Eberhard. «Mathematics at the Prussian Academy of Sciences 1700-1810». A: Heinrich Begehr, Helmut Koch, Jürg Kramer, Norbert Schappacher, Ernst-Jochen Thiele. Mathematics in Berlin (en anglès). Springer, 1998, p. 1-8. ISBN 978-3-7643-5943-0.
* von Rekowski, Brigitta; Fletcher, Andrew. «Johan III Bernoulli (1744-1807), mathematician and astronomer». A: Science & Scientists in Berlin. A Guidebook to Historical Sites in the City (en anglès). Matador Books, 2023, p. 33-38. ISBN 978-1-8031-3272-3.

## Enllaços externs

* O'Connor, John J.; Robertson, Edmund F. «Johann Bernoulli III» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Fleckenstein, J.O. «Bernoulli, Johann (Jean) III» (en anglès). Complete Dictionary of Scientific Biography, 2008. [Consulta: 7 juny 2015].
* Spiess, Otto. «Bernoulli, Johann (III)». Neue Deutsche Biographie, 1955. [Consulta: 4 febrer 2025].
Família Bernoulli :
Nicolaus Bernoulli (1623–1708) Comerciant
Jakob Bernoulli (1654–1705) Matemàtic Nicolaus Bernoulli (1662–1716) Pintor   Johann Bernoulli (1667–1748) Matemàtic
    Nicolaus Bernoulli I (1687–1759) Matemàtic Nicolaus Bernoulli II (1695–1726) Matemàtic Daniel Bernoulli (1700–1782) Matemàtic Johann Bernoulli II (1710–1790) Matemàtic
     Johann Bernoulli III (1744–1807) Matemàtic Daniel Bernoulli II (1751–1834) Nicolaus Bernoulli IV (1754–1841) Jakob Bernoulli II (1759–1789) Matemàtic
             Nicolaus (1793–1876)
           Fritz (1824–1913) Theodor (1837–1909)
       Hermann Hesse (1877–1962) Escriptor Maria Bernoulli (1868–1963) Hans Benno Bernoulli (1876–1959) Arquitecte :
Arbre genealògic dels Bernoulli :